
PËR BASHKËFINANCIMIN E STADIUMIT “LORO BORIÇI”, SHKODËR

Në mbështetje të nenit 100 të Kushtetutës, të ligjit nr. 9376, datë 21.4.2005, “Për sportin”, të ndryshuar, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të ligjit nr. 160/2014, “Për buxhetin e vitit 2015”, të ndryshuar, me propozimin e ministrit të Arsimit dhe Sportit, Këshilli i Ministrave 

VENDOSI:

1. Fondi në dispozicion të Ministrisë së Arsimit dhe Sportit, në masën 1 500 000 000 (një miliard e pesëqind milionë) lekë, në llogarinë ekonomike 604, programi buxhetor 08140 “Programi për sportin”, të përdoret për bashkëfinancimin e projektit të stadiumit “Loro Boriçi”, Shkodër.
2. Fondi të transferohet nga Ministria e Arsimit dhe Sportit te bashkëfinancuesi, Federata Shqiptare e Futbollit, si transfertë, pas miratimit edhe nga Komiteti i Ndihmës Shtetërore, pranë Ministrisë së Zhvillimit Ekonomik, Turizmit, Tregtisë dhe Sipërmarrjes, në llogari të Federatës Shqiptare të Futbollit, në bankë të nivelit të dytë.
3. Ministria e Arsimit dhe Sportit të monitorojë mbarëvajtjen e punimeve në këtë objekt, nëpërmjet një grupi ekspertësh, me përfaqësues edhe nga Ministria e Zhvillimit Urban, Bashkia Shkodër, 
Fondi Shqiptar i Zhvillimit, Federata Shqiptare e Futbollit dhe kompania projektuese.
4. Përbërja dhe detyrat e grupit të ekspertëve, si dhe procedura për transferimin e fondeve e transferimin kapital nga Federata Shqiptare e Futbollit te pronari i objektit, Bashkia Shkodër, të përcaktohen me urdhër të ministrit të Arsimit dhe Sportit.
5. Ngarkohen Ministria e Arsimit dhe Sportit, Ministria e Financave, Ministria e Zhvillimit Urban, Ministria e Zhvillimit Ekonomik, Turizmit, Tregtisë dhe Sipërmarrjes, Bashkia Shkodër, Federata Shqiptare e Futbollit dhe Fondi Shqiptar i Zhvillimit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

